Sekuriteitswag aangekla nadat Rottweiler kleuter verskeurDie polisie het ŉ Kaapse sekuriteitswag van ernstige aanranding aangekla nadat sy Rottweiler hond glo ŉ kleuter aangeval en hom ernstig beseer het. Volgens die sekuriteitswag het sy hond uit sy hok losgebreek en ŉ gat onder die heining van die Perseverance Laerskool in Belhar gegrawe, het die Cape Argus berig. Die driejarige Lincoln en sy stiefpa het Sondag na die dokter toe gestap toe die hond op hulle afgestorm het. Die hond het glo uit die skoolgronde gehardloop, die kind aan die nek beetgekry en probeer om hom na die skool toe te sleep. Luidens die berig moes Lincoln Dinsdag ŉ tweede ronde sjirurgie by die Red Cross kinderhospitaal ondergaan en verkeer hy steeds in ŉ kritieke toestand. Die hond, wat glo aan die skool behoort, is Sondag uitgesit.